NaiveNeuron/SloPal huggingface dataset:
Kočiš, Eduard, poslanec NR SR (2021-05-03):
Vďaka pekne, pán predsedajúci. Miňo, veľká odvaha z tvojich úst išla smerom k plénu Slovenskej národnej rady a zároveň všetka kritika smerovala na členov vlády a na bývalého a stále ešte fungujúceho premiéra, aj keď už premiérom oficiálne nie je. Čo sa týka správania pána ministra obrany, tak ako povedal kolega Ondrej Ďurica, ste ministrom obrany, čiže mal by ste vystupovať v podstate obranne, nie útočne. Ale keďže nie ste vojakom aktívnej služby ani ste ním nebol, takže asi slovo disciplína vám naozaj nič nehovorí. A to, že vyrušoval aj po vašej, po Miňovej teda pravici aj kolega Gyimesi, no tak nevadí, tak snažil sa obhajovať kamaráta Igora Matoviča. No ale tak snáď mu to ľudia odpustia, že takýto vzťah nadviazal. Bola tu zase kritika voči tvojej osobe, že si si nenaštudoval programové vyhlásenie vlády, ale že si tu iba vykrikoval nejaké prázdne frázy. Práve naopak, môže potvrdiť, že programové vyhlásenie vlády máš dostatočne dobre naštudované aj na prvý, aj na druhý pokus, ale keďže sa v programovom vyhlásení vlády nezmenilo zhola nič, nejaké bludy sa vypustili, nejaké hlúposti sa doplnili, ale v konečnom dôsledku toto programové vyhlásenie vlády je iba naozaj kompilátom, plagiátom, zdrapom papiera, ktorý si naozaj 99 % vládnych poslancov nieže neprečítalo, ani ho nevidelo. Čiže z tohto dôvodu je úplne zbytočné programové vyhlásenie vlády nejakým spôsobom kritizovať. To, čo sme tu chceli povedať o ňom, že je zlé, sme tu už vraveli v piatok, pokračovali sme dnes a myslím si, že snáď túto nekonečnú debatu o programovom vyhlásení vlády ukončíme a víťazoslávne si ho opäť schválite a potvrdíte. Ďakujem pekne.
Mizík, Stanislav, poslanec NR SR (2020-02-25):
Ďakujem za slovo. Liberálna demokracia. Hm, hm. Liberálna neomarxistická spoločnosť je ako rakovina, ktorá požiera svoju vlastnú spoločnosť. Táto rakovina združuje v sebe obrovské množstvo paradoxov. Je ich strašne veľa. Poviem ich len zopár. Multikultúrna spoločnosť, tzv. multikultúrna spoločnosť verzus neprispôsobiví prisluhovači šaríe. Po druhé, hlásanie akejsi demokracie verzus nedodržiavanie tej samej demokracie v obrovských zónach ovládaných neprispôsobivými prisťahovalcami z Afriky a Blízkeho východu. Presadzovanie genderizmu a tohto nešťastného Istanbulského dohovoru verzus tolerovanie a mediálne ticho a zatĺkanie tisícov znásilnení či vrážd žien migrantami. Jeden taký prisluhovač takýchto migrantov to zistil na vlastnej dcére a bol to vysoký funkcionár v Európskej únii. A to isté sa deje aj v našej bratislavskej a iných kaviarňach. Chcú ochranu žien, ktorú náš zákon umožňuje, hoci často sa nedodržiava, ale súčasne obhajuje migrantov, ktorí majú ženy za podradné tvory. Ďakujem za slovo.
V. Veteška, podpredseda NR SR: (2007-03-23):
Pokračujeme druhým čítaním o vládnom návrhu zákona, ktorým sa mení a dopĺňa zákon č. 395/2002 Z. z. o archívoch a registratúrach a o doplnení niektorých zákonov  v znení zákona č. 515/2003 Z. z. Vládny návrh ste dostali ako tlač 178 a spoločnú správu výborov máte ako tlač č. 178a. Opäť prosím pána podpredsedu vláda a ministra vnútra Slovenskej republiky pána Kaliňáka, aby vládny návrh zákona o odôvodnil.
Kollár, Jozef, poslanec NR SR (2012-04-04):
Sľubujem. (Potlesk.)
Bugár, Béla, podpredseda NR SR (2019-06-19):
Otváram rozpravu v rámci tretieho čítania. Pýtam sa, či sa hlási niekto do rozpravy. Nie. Vyhlasujem rozpravu za skončenú. Nech sa páči, záverečné hlasovanie.
Šimečka, Michal, podpredseda NR SR (2023-12-05):
Ďakujem. Pani poslankyňa Vaľová.
Hrušovský, Pavol, poslanec NR SR (2014-11-27):
Nie, tu som... (Vystupujúci je už za rečníckym pultom.) Nie, ale som pripravený kolegom prepustiť miesto v rozprave.
Sulík, Richard, predseda NR SR (2011-09-07):
Prosím, hlasujte teraz. (Hlasovanie.) Z prítomných 148 poslancov hlasovalo 77 za, 62 proti, 8 sa zdržalo, 1 nehlasoval. Národná rada sa uzniesla, že tento návrh zákona prerokuje v druhom čítaní. Nech sa páči.
Laurenčík, Milan, podpredseda NR SR (2020-11-05):
Vážené panie poslankyne, vážení páni poslanci, milí kolegovia, dnes, keď putá na rukách Tibora Gašpara predstavujú symbol očisty Slovenska od korupcie a mafiánskych praktík, vítam na hodine otázok predstaviteľov vlády, ktorá polícii a vyšetrovateľom rozviazala ruky. Vážené panie poslankyne, vážení páni poslanci, v súlade so zákonom o rokovacom poriadku nasleduje hodina otázok , ktorú týmto otváram. Poslanci písomne položili do včera do 12.00 deväť otázok na členov vlády. Overovatelia schôdze vyžrebovali poradie. Na predsedu vlády nebola adresovaná ani jedna otázka. Upozorňujem, že na otázky poslancov, ktorí nie sú prítomní v rokovacej sále, sa neodpovedá. Panie poslankyne, páni poslanci, predseda vlády pán Igor Matovič sa písomne z rokovania o tomto bode programu ospravedlnil. Svojím zastupovaním poveril podpredsedu vlády a ministra financií pána Eduarda Hegera, ktorého prosím, aby oznámil, kto z členov vlády bude odpovedať na otázky za neprítomných členov vlády. Pán podpredseda, máte slovo.
P. Paška, predseda NR SR: (2009-02-04):
(Hlasovanie.) 138 prítomných, 108 za, 4 proti, 26 sa zdržalo. Návrh zákona sme pridelili výborom a určili lehoty na jeho prerokovanie. Pani poslankyňa Vaľová bude uvádzať hlasovanie v prvom čítaní o vládnom návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov . Je to tlač 940.
Bugár, Béla, podpredseda NR SR (2019-10-16):
Prezentujme sa a hlasujme. (Hlasovanie.) Prítomných 138, za 99, zdržalo sa 39 poslancov. Návrhy zo spoločnej správy sme schválili. Ďalej.
P. Hrušovský, predseda NR SR: (2004-05-12):
Budeme pokračovať v rokovaní ďalším bodom, ktorý sme včera nemohli prerokovať, pretože tu nebol navrhovateľ tohto bodu programu, a tým je návrh uznesenia Národnej rady Slovenskej republiky, ktorým Národná rada žiada vládu Slovenskej republiky o predloženie správy o krokoch zabezpečujúcich vyššiu mieru ochrany územia a občanov Slovenskej republiky . Návrh uznesenia vám bol rozdaný. Poprosím teraz pána poslanca Sergeja Kozlíka, aby návrh uznesenia predložil a odôvodnil. S. Kozlík, poslanec: Vážený pán predseda, vážené kolegyne, kolegovia, úplná väčšina slovenských médií priniesla včera večer a dnes ráno informáciu, že vďaka hlasom Ľudovej strany - HZDS diskusia o Iraku v slovenskom parlamente nebude. Neviem, či zo strany slovenských médií ide o zámer, alebo omyl, ale diskusia o Iraku v slovenskom parlamente aj vďaka hlasom poslancom Ľudovej strany - HZDS práve v tejto chvíli sa môže začať. Vážené kolegyne, kolegovia, každý vojnový konflikt a každá vojenská intervencia prináša utrpenie ľudí a je nešťastím. Je nešťastím, aj keď sa vojenská intervencia vedie v mene zdanlivo ušľachtilého cieľa, ktorým by malo byť predídenie hrozbe zneužitia zbraní hromadného ničenia, ak neboli využité všetky dostupné mierové prostriedky. Je nešťastím, ak sa takáto vojenská intervencia uskutoční bez mandátu takých svetových autorít, akými sú Organizácia Spojených národov a NATO.
Šimečka, Michal, podpredseda NR SR (2023-12-20):
Ďakujem pekne. Pán poslanec, máte doplňujúcu otázku? Tak, prosím.
Vons, Peter, poslanec NR SR (2023-05-17):
Hlasovanie zajtra o jedenástej. Ďakujem.
Paška, Pavol, predseda NR SR (2014-11-08):
Ale, dobre, procedurálny návrh má mať svoj obsah.
Zemanová, Anna, poslankyňa NR SR (2017-09-13):
Ja som tak pobúrená, rozčúlená, že už naozaj chcem vystúpiť aj v ústnej rozprave, a to, čo som tam bola nahlásená, stlačila som do ústnej rozpravy, tak by som poprosila, keby to tam bolo upravené, ale dobre, aby som si nestrácala čas. Ja tu chcem upozorniť, že tento nástenkový návrh pani Vaľovej nehovorí len o výruboch stromov, ale on hovorí všeobecne o konaniach, správnych konaniach orgánu ochrany prírody. A povedzme si, kto vykonáva štátnu správu vo veciach ochrany prírody. Vykonáva ju ministerstvo ako ústredný orgán, Slovenská inšpekcia životného prostredia, okresný úrad v sídle kraja, okresný úrad a obec. To znamená, všetcí títo nebudú musieť svoje správne konania, akékoľvek, to znamená nielen vo veciach ústneho prejednávania o výruboch stromov, zverejňovať na internetovej stránke. Toto čo znamená?! Veď to je absolútne vylúčenie verejnosti k prístupu informácií! A taká, argument, že malé obce nemajú internet. No v dobe, kedy sa milióny dávajú za internetizáciu, kde každá obec bude mať musieť elektronický podpis a elektronicky vybavovať poštu, pritom malá obec ani nevykonáva ten prenesený výkon štátnej správy, ale väčšinou to má delegované v nejakej spoločnej úradovni. Tak aby naozaj dávali na nástenku správne konania? Aj ministerstvo, aj inšpekcia životného prostredia? To znamená správne konania o výnimkách vo všetkých veciach ochrany prírody? To je absurdné! Prosím vás pekne, stiahnite ten návrh, pretože znehodnocujete aj dobrú myšlienku predkladateľa návrhu zákona o stromoch, ktorý sme nespochybnili, jeho dobrý úmysel, ale vy absolútne znehodnocujete celú tú debatu, ktorá v dobrej veci tuná bola vedená, i keď možno nie celkom správnym spôsobom zadefinovaná.
Fecko, Martin, poslanec NR SR (2013-03-20):
Ďakujem pekne. Pán kolega, ďakujem za reakciu na moje vystúpenie. Samozrejme ja tiež zdieľam názor, že zvieratá nemôžu byť nad ľudské zdravie, ale práve som apeloval, aby bola tá trestnoprávna zodpovednosť toho majiteľa, ten musí byť stíhaný, či sa mu páči alebo nepáči, lebo vlastniť psa neznamená iba práva, ale aj veľké povinnosti a veľkú zodpovednosť voči zdraviu svojich spoluobčanov. Ako bolo spomínané, je to zbraň. Pes je zbraň, ktorá útočí, tak preto prakticky dúfam, že sa to vylepší do takej polohy, aby sme, áno, týmto zákonom, nedávali nadradenosť zvieraťa nad ľudským životom a ľudským zdravím. Ďakujem.
Ďuriš Nicholsonová, Lucia, podpredsedníčka NR SR (2018-05-24):
Pán poslanec Osuský.
Dostál, Ondrej, poslanec NR SR (2011-03-25):
Vystupujem s informáciou o výsledkoch rokovania výborov Národnej rady. Podľa § 80 ods. 2 zákona Národnej rady č. 350/1996 o rokovacom poriadku ako zastupujúci spoločný spravodajca predkladám informáciu o výsledkoch rokovania výborov Národnej rady o návrhu Výboru Národnej rady pre európske záležitosti na vydanie ústavného zákona, ktorým sa mení a dopĺňa ústavný zákon o spolupráci Národnej rady Slovenskej republiky a vlády Slovenskej republiky v záležitostiach Európskej únie (tlač 194) v druhom čítaní, nakoľko spoločná správa, o ktorej gestorský výbor rokoval 21. marca 2011, nespĺňa náležitosti § 70 ods. 4 citovaného zákona z dôvodu, že pozmeňujúce a doplňujúce návrhy určených výborov a návrh zákona ako celok nezískali v gestorskom výbore súhlas požadovanej ústavnej väčšiny. Národná rada Slovenskej republiky uznesením z 3. februára 2011 č. 294 pridelila návrh Výboru Národnej rady Slovenskej republiky pre európske záležitosti na vydanie ústavného zákona, ktorým sa mení a dopĺňa ústavný zákon o spolupráci Národnej rady a vlády Slovenskej republiky v záležitostiach Európskej únie, na prerokovanie týmto výborom: ústavnoprávnemu výboru, zahraničnému výboru a Výboru Národnej rady pre európske záležitosti. Za gestorský výbor určila Ústavnoprávny výbor Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh ústavného zákona pridelený, neoznámili v určenej lehote gestorskému výboru žiadne stanovisko k predmetnému návrhu ústavného zákona. Návrh Výboru Národnej rady Slovenskej republiky pre európske záležitosti na vydanie predmetného zákona odporúčali schváliť Ústavnoprávny výbor Národnej rady uznesením z 9. marca 2011 č. 142 a Zahraničný výbor Národnej rady Slovenskej republiky uznesením zo 17. marca 2011 č. 45. Výbor Národnej rady Slovenskej republiky pre európske záležitosti rokoval 17. marca 2011, neprijal platné uznesenie, nakoľko uznesenie nezískalo súhlas aspoň trojpätinovej väčšiny všetkých poslancov. Z uznesení výbor Národnej rady Slovenskej republiky pod bodom III a z tejto správy vyplývajú pozmeňujúce návrhy, ktoré sú uvedené v časti IV informácie, a ide o celkovo šesť pozmeňujúcich návrhov. Pán predsedajúci, otvorte, prosím, rozpravu.
Kočiš, Eduard, poslanec NR SR (2021-03-19):
Ďakujem za slovo, pán predsedajúci. Miro, v tvojej rozprave si spomenul najmä problémy, ktoré sa tuná dejú v pléne Národnej rady Slovenskej republiky už tretí deň. To znamená, totálny nezáujem pracovať predovšetkým poslancami vládnej koalície, ktorí úplne ignorujú program danej schôdze, nezúčastňujú sa či už ako predkladatelia, alebo ako spravodajci predkladaných vládnych návrhov zákonov. A tieto zlé, choré a zvrátené vzťahy, ktoré tuná vládnu v rámci, nemyslím tým opozíciu a koalíciu, ale v rámci vnútrostraníckych nejakých vzťahov, sú viac ako zložité a viac ako komplikované. Brzdíte, vážené kolegyne, vážení kolegovia, celý chod Národnej rady. A občania Slovenskej republiky, ktorí vám dali mandát, ktorý vás posunuli do Národnej rady, od vás očakávajú, že sa budete naozaj zodpovedne nielen pripravovať, zodpovedne vystupovať a zodpovedne konať. Toto z vašej strany nie je zodpovedné a je to úplná, úplná hanba, keď jeden zo 150 poslancov tohto pléna sa správa tak, ako sa správa. Tým myslím naozaj pána kolegu Pročka, ktorý úplne ponížil poslanecký stav na samé dno. Už viac ako dve hodiny sa tuná uráža kultivovaný prejav, ktorý tuná predniesol na začiatku pán kolega Blanár, ktorý žiada len jednu jednoduchú vec, aby všetci traja najvyšší ústavní činitelia vystúpili pred slovenským národom a obhajovali nezmyselné a donekonečna pretrvávajúce predlžovanie núdzového stavu, aby národ ukľudňovali, práve robia úplný opak.
Kondrót, Maroš, poslanec NR SR (2015-11-20):
Ďakujem pekne, pán predseda. V rozprave nevystúpil žiaden pán poslanec, dajte preto, prosím, hlasovať o uznesení Národnej rady Slovenskej republiky tak, ako bolo prednesené.
Kuriak, Milan, poslanec NR SR (2020-07-08):
Vážený pán predseda, dovoľte mi, prosím, aby ako, ako určenému spravodajcovi výboru predniesť túto spoločnú správu výborov Národnej rady. Predseda Národnej rady rozhodnutím č. 147 z 22. júna 2020 pridelil návrh na vyslovenie súhlasu preroko... na prerokovanie týmto výborom: výboru pre financie a rozpočet, ústavnoprávnemu výboru. Za gestorský výbor určil výbor pre financie a rozpočet. Uvedené výbory prerokovali predmetný návrh v stanovenom termíne. K predmetnému návrhu zajura... zaujali výbory toto stanovisko: odporúčanie pre Národnú radu s návrhom vysloviť súhlas a rozhodnúť, že ide o medzinárodnú zmluvu, výbor pre financie a rozpočet, ústavnoprávny výbor. Gestorský výbor na základe stanovísk výborov vyjadrených v ich uzneseniach odporúča Národnej rade vysloviť súhlas s dohodou o ukončení bilatera... bilaterálnych investičných zmlúv medzi členskými štátmi Európskej únie a rozhodnúť, že ide o medzinárodnú zmluvu, ktorá má prednosť pred zákonmi. Predmetná spoločná správa výborov bola schválená uznesením gestorského výboru č. 47 zo 7. júla 2020. Výbor určil za spoločného spravodajcu výborov a zároveň ma poveril predniesť správu na schôdzi Národnej rady, navrhnúť Národnej rade postup pri hlasovaní. Návrh na uznesenie Národnej rady je prílohou tejto správy. Ďakujem, pán predsedajúci, skončil som, otvorte, prosím, rozpravu.
Brocka, Július, poslanec NR SR (2015-09-18):
Vážení kolegovia, vážený pán minister, aj keď sa chcem iba jednu vec spýtať, musím sa prihlásiť do rozpravy, inak sa nedá opýtať pána ministra. A moja otázka je, pán minister, prečo sú vyňatí zo zmrazovania platov prokurátori a sudcovia. Žeby dosahovali vynikajúce výsledky, a preto ich sa toto zmrazovanie netýka? Ďakujem za odpoveď.
Laurenčík, Milan, podpredseda NR SR (2021-12-07):
(Zaznievanie gongu.) Vážené panie poslankyne, vážení páni poslanci, poprosím vás, aby ste zaujali svoje miesta, budeme pokračovať v prerušenom rokovaní hlasovaním v prvom čítaní o vládnom návrhu zákona, ktorým sa mení zákon č. 213/2019 Z. z. o odplatách a o poskytovaní príspevku v civilnom letectve, tlač 801. Dávam slovo spravodajcovi, ktorého určil navrhnutý gestorský výbor pre hospodárske záležitosti, pánovi poslancovi Petrovi Vonsovi, aby hlasovanie uviedol. Nech sa páči. (Hlasovanie o vládnom návrhu zákona, ktorým sa mení zákon č. 213/2019 Z. z. o odplatách a o poskytovaní príspevku v civilnom letectve a o zmene a doplnení niektorých zákonov v znení neskorších predpisov , tlač 801.)
Lebocký, Tibor, poslanec NR SR (2014-05-27):
Teraz pristúpime k hlasovaniu o pozmeňujúcich a doplňujúcich návrhoch zo spoločnej správy, ktoré neboli vyňaté na osobitné hlasovanie. Gestorský výbor odporúča hlasovať spoločne o bodoch 1 až 4, 8, 11 až 15, 17, 18 a 20 s odporúčaním gestorského výboru uvedené body schváliť.
M. Dzurinda, poslanec: (2009-04-17):
Chcem sa vás opýtať, pán poslanec. Je benefitom pre človeka s nízkymi príjmami, ak vďaka takýmto opatreniam stimulujúcim ekonomiku, motivujúcim podnikateľské prostredie, ak si takýto robotník udrží prácu? Je to sociálne alebo je nesociálne, keď bránite prijímať opatrenia, vďaka ktorým si aj ľudia s nízkymi príjmami môžu udržať prácu alebo prácu nájsť a získať? Toto je vaša solidarita? Brániť prijímaniu opatrenia alebo opatrení, aby ľudia si udržali robotu, aj tí, ktorí majú najnižšie príjmy? O tom to celé je, pán poslanec, o tomto to celé je. Tie frázy boli veľmi falošné. Solidarita, ktorú hlásate, povedie k ďalšiemu prepúšťaniu a k dokazovaniu, že ste absolútne neschopní riešiť problémy obyčajných ľudí. A ešte jedna poznámka. Hovorili ste, že riešime problémy od zeleného stola. Bolo to smutné vás počúvať, pán poslanec. S kolegom Miklošom som tohto roku navštívili asi 17 fabrík. Od Kechneca v priemyselnom parku cez Martin povedzme až po Považie, kde sme boli v šiestich fabrikách. Váš predseda vlády sa zašil do Bratislavy, chodí len po kuloároch, a keď sa raz vyberie do terénu, aj to urobí „prúšvih“ ako v Opatovciach. (Potlesk a reakcie z pléna.)
Beblavý, Miroslav, poslanec NR SR (2018-09-20):
Ďakujem. Ja len veľmi stručne okrem poďakovania kolegovi Dostálovi za jeho vystúpenie chcem podporiť a podčiarknuť to, že okrem toho, aby štát zmenil svoj vzťah k občanovi od toho trestajúceho, to bol aj ten predchádzajúci návrh o tých pokutách a je to aj tento, tak je absolútne zásadnou prioritou obmedzovať rozsah povinností občana voči štátu. Ja musím v tejto súvislosti povedať, že áno, to, čo sa pyšne nazvalo antibyrokratický zákon a spočíva v tom, že nejaké výpisy z obchodného registra si už nemusíte nosiť na ďalší úrad, to je podľa mňa niečo, čo okrem toho, že to malo byť hotové pred desiatimi rokmi, je naozaj tá drobnosť, ktorá veľmi neovplyvňuje praktický život. Ja si myslím, že musíme urobiť dve veci. Jedna vec je, že naozaj, ak uložíme občanovi novú povinnosť, mali by sme nejakú zrušiť, to pravidlo „jedno dnu, jedno von“ ako minimum. My sme to napríklad v návrhu dnešnom, ktorý sme predkladali, pardon, teraz o zverejňovaní údajov o platoch podľa pohlavia, sme zároveň navrhli presne zrušiť jednu oveľa náročnejšiu povinnosť, ale zároveň je podľa mňa potrebné urobiť aj jednu systematickú revíziu alebo audit všetkých tých povinností, ktoré občan voči štátu má, a nabrať určitú odvahu. Lebo keď sa povinnosť schváli, vždy sa dá potom argumentovať, že keď sa zruší nejaký, niečo na hlasovanie alebo niečo, však môže sa to zneužiť. Len fakt je ten, že výsledkom je neustále sa zmnožujúca guľa povinností. Občania majú stále viac povinností, ale majú len obmedzený počet hodín, dní a nakoniec sa tie povinnosti buď často neplnia, alebo ani nevymáhajú, alebo slúžia len na nejaké selektívne trestanie. Takže podľa mňa nastal čas si povedať, že moderný život aj štát sú zložité, ľudia budú mať veľa povinností, aj majú voči štátu, ale pokiaľ ich vieme okresať, mali by sme na tom systematicky pracovať, pretože všetci ostatní pracujú len na tom, aby ich zmnožovali. Málokto pracuje na tom, aby ich osekával, a bolo by dobré nielen na úrovni parlamentu, ale aj na úrovni vlády postaviť niekoho, kto bude mať, naopak, v náplni práce čo najviac vecí zrušiť. Ďakujem.
Beluský, Martin, poslanec NR SR (2018-05-28):
Ďakujem za slovo. Milan, ty si sa vo svojej rozprave pýtal, či je správna doba na predloženie tohto návrhu zákona, či je dostatočná spoločenská objednávka na sprísnenie zákona o umelom prerušení tehotenstva, resp. o umelom ukončení tehotenstva. No ja si myslím, že aj keď nebolo v poslednej dobe o tejto téme verejne veľmi počuť, tak kým budú zabíjané tieto nenarodené deti, kým nezastavíme potraty úplne, tak táto téma bude vždy aktuálna. Dnes sme zhruba v polovičke volebného obdobia a my sme čakali tie dva roky na to, či príde nejaká iná strana, najmä nejaká koaličná strana, s takýmto podobným návrhom zákona vzhľadom na to, že si uvedomujeme, aká je priepustnosť našich návrhov zákonov, keďže sme opozičná strana, tak je, samozrejme, jasné, že koalícia nechce s opozíciou hlasovať. A ak by aj ten náš návrh zákona neprešiel, tak máme ešte stále dva roky na to, aby vznikol dostatočný priestor a spoločenský tlak na to, aby si túto tému niekto, ideálne, samozrejme, z koalície, túto tému osvojil. Hovoril si aj o trende, že v skutočnosti je rastúci, aj keď sa nás mnohí snažia presvedčiť o opaku, ale ja som presvedčený o tom, že aj keby sa vykonával iba jeden potrat ročne, tak to bude stále téma, ktorá patrí do parlamentu. Ďakujem.
Paška, Pavol, predseda NR SR (2014-09-09):
Pani poslankyňa Žitňanská.
Milanová, Natália, ministerka kultúry SR (2021-12-09):
Túto požiadavku vznieslo ministerstvo zdravotníctva, takže asi je dobré smerovať otázku na ministerstvo zdravotníctva.
Sulík, Richard, predseda NR SR (2011-07-11):
Pani poslankyňa Blahová ako ďalší rečník vystúpi v rozprave. Nech sa páči.
B. Bugár, podpredseda NR SR: (2005-11-08):
Pán spravodajca, chcete zaujať stanovisko? Nie. Prerušujem rokovanie o tomto bode programu. Budeme rokovať o vládnom návrhu zákona, ktorým sa mení a dopĺňa zákon č. 314/2001 Z. z. o ochrane pred požiarmi v znení neskorších predpisov (tlač 1251). Vládny návrh zákona odôvodní minister vnútra Slovenskej republiky. Nech sa páči, pán minister, máte slovo.
Zmajkovičová, Renáta, podpredsedníčka NR SR (2013-05-28):
Kolegyne, kolegovia, budeme pokračovať v rokovaní o Výročnej správe Slovenského pozemkového fondu za rok 2012. Poprosím teraz generálnu riaditeľku fondu Gabrielu Matečnú, aby zaujala svoje miesto, tak isto spravodajcu. A ďalší, ktorý v rozprave vystúpi je pán poslanec Hlina. Poprosím kolegyne, kolegovia, tí, ktorí nechcete počúvať a zúčastniť sa rozpravy, aby ste debatovali a debatné krúžky mimo, mimo tejto siene. Ďakujem pekne.
Grendel, Gábor, podpredseda NR SR (2020-05-15):
Pán poslanec Kuriak.
Šeliga, Juraj, podpredseda NR SR (2020-09-18):
Ďakujem pekne. Chce na vás reagovať pán poslanec Potocký.
B. Bačík, poslanec: (2007-09-19):
Ja budem reagovať len na kolegu Kuruca, ktorý vlastne vystúpil v rámci rozpravy, kde z radov mojich kolegov mu už bolo odpovedané na to, čo by som mu mohol povedať aj ja. Ale ak dovolíte, ešte by som zareagoval na to, že skutočne je potrebné si pozrieť tú spoločnú správu, kde tento zákon vo vzťahu k odkrytiu tváre bol upravený tak, že ide o konkrétneho účastníka. To znamená, že v rámci tej odbornej diskusie, ktorá prebiehala vo výboroch, predtým s mimovládnymi organizáciami, s mestami a obcami, sa vykonalo to, že jednoducho skutočne nebude môcť byť zneužitý tento služobný zákrok voči všetkým účastníkom zhromaždenia. Bavíme sa tu o konkrétnej osobe, o konkrétnom výtržníkovi, ktorý počas zhromaždení porušuje zákony. A policajt je oprávnený voči takejto osobe konať. Vo vzťahu k tým nejasným priestupkom ja si nemyslím, že v rámci iných správnych deliktov tam boli zadefinované pojmy, pokiaľ by išlo o nejaké nejasné priestupky z toho dôvodu, že sa vychádzalo z ustanovenia toho zákona, tak ako sú dané povinnosti fyzických osôb a zvolávateľov počas zhromaždení. Takže vo vzťahu k tomu zhromaždeniu, že pokiaľ sa podstatne odchýlilo od účelu zhromaždenia, ja si myslím, že je tam zadefinované to, čo súčasná právna úprava obsahuje. Ja len chcem na záver týmto poďakovať, že sa k tomuto naozaj viedla taká odborná diskusia v tomto pléne. A verím tomu, že i napriek tomu, čo tu bolo vyjadrené, že novela tohto zákona nie je potrebná v súvislosti so vstupom Slovenska do schengenského priestoru, vážení páni, podľa udalostí, ktoré sme mali možnosť vidieť naposledy v Čechách, v Nemecku, v Dánsku,  skutočne je lepšie, aby sme boli na takéto situácie skôr pripravení ako zaskočení. Na záver by som chcel ešte požiadať spravodajcu, aby v spoločnej správe ten bod 4 bol vyňatý mimo spoločného hlasovania, aby bolo o ňom dané hlasovanie ako o osobitnom bode. Ďakujem vám všetkým pekne za pozornosť.
B. Bugár, podpredseda NR SR: (2005-02-08):
Dávam slovo spoločnému spravodajcovi z výboru pre verejnú správu poslancovi Karolovi Mitríkovi, aby informoval Národnú radu o výsledku prerokovania tohto návrhu v jednotlivých výboroch. Nech sa páči. K. Mitrík, poslanec: Vážený pán predsedajúci, vážené poslankyne, poslanci, výbor pre verejnú správu ako gestorský výbor k návrhu skupiny poslancov Národnej rady na vydanie zákona o spôsobe vymenovávania a odvolávania vedúcich predstaviteľov štátnej správy podáva Národnej rade v zmysle rokovacieho poriadku spoločnú správu výborov. Národná rada pridelila predmetný návrh zákona na prerokovanie výborom: ústavnoprávnemu výboru, výboru pre pôdohospodárstvo, výboru pre verejnú správu, výboru pre sociálne veci a bývanie, výboru pre zdravotníctvo, výboru pre vzdelanie, vedu, šport a mládež, kultúru a médiá a výboru pre životné prostredie a ochranu prírody. Výbory prerokovali predmetný návrh zákona v určenej lehote. Poslanci, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanoviská k predmetnému návrhu zákona v zmysle rokovacieho poriadku v znení neskorších predpisov. Predmetný návrh zákona prerokovali všetky výbory Národnej rady nasledovne. Ústavnoprávny výbor neprijal platné uznesenie, nakoľko návrh nezískal podporu potrebnej nadpolovičnej väčšiny prítomných poslancov. Výbor pre pôdohospodárstvo takisto neprijal platné uznesenie, nakoľko tento návrh zákona nezískal podporu potrebnej nadpolovičnej väčšiny poslancov. Výbor pre verejnú správu takisto neprijal platné uznesenie, nakoľko uvedený návrh nezískal podporu potrebnej nadpolovičnej väčšiny prítomných poslancov. Výbor pre sociálne veci a bývanie takisto prerokoval predmetný návrh zákona a neprijal platné uznesenie, nakoľko tiež nezískal podporu potrebnej nadpolovičnej väčšiny prítomných poslancov. Výbor Národnej rady pre zdravotníctvo prerokoval predložený návrh zákona, ale nehlasoval o ňom, nakoľko nebola prítomná potrebná nadpolovičná väčšina jeho členov. Výbor pre vzdelanie, vedu, šport a mládež, kultúru a médiá neprijal platné uznesenie. Takisto tento návrh nezískal ani v tomto výbore podporu potrebnej nadpolovičnej väčšiny prítomných poslancov. Výbor pre životné prostredie tiež neprijal platné uznesenie z toho istého dôvodu, keďže nezískal podporu potrebnej nadpolovičnej väčšiny prítomných poslancov. Výbor pre hospodárstvo, privatizáciu a podnikanie prerokoval návrh uvedeného zákona a nesúhlasí s týmto návrhom a odporúča Národnej rade nepokračovať v rokovaní o ňom. Gestorský výbor na základe stanovísk výborov k uvedenému návrhu zákona odporúča Národnej rade nepokračovať v rokovaní o tomto návrhu zákona. Gestorský výbor ma súčasne poveril ako spravodajcu predložiť uvedený návrh v zmysle rokovacieho poriadku. Spoločná správa bola schválená uznesením výboru pre verejnú správu pod č. 256 z 30. novembra 2004. Pán predsedajúci, skončil som.
Jurinová, Erika, podpredsedníčka NR SR (2014-06-03):
Nech sa páči. Pán poslanec Mičovský vystúpi v rozprave.
Laššáková, Jana, podpredsedníčka NR SR (2015-04-24):
S reakciou pán poslanec Ježík, nech sa páči.
A. Belousovová, podpredsedníčka NR SR: (2009-11-05):
(Prestávka.) (Po prestávke.)
Ďuriš Nicholsonová, Lucia, podpredsedníčka NR SR (2017-11-29):
Ďakujeme pekne, pán minister. Pán spravodajca, nie v záverečnom slove. Prerušujem rokovanie o tomto bode programu. Teraz budeme pokračovať prvým čítaním o vládnom návrhu zákona, ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a ktorým sa mení a dopĺňa zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov . Vládny návrh zákona je uverejnený ako tlač 759. Návrh na jeho pridelenie na prerokovanie výborom je v rozhodnutí pod číslom 783. Opäť ho uvedie pán minister životného prostredia. Nech sa páči.
Galko, Ľubomír, poslanec NR SR (2023-12-19):
Ďakujem pekne. No, Igor, na jednej strane oceňujem, že sa snažíš veľmi trpezlivo vysvetľovať koaličným poslancom, že čo vlastne idú spáchať, aké svinstvo, či už pri Slovenskej informačnej službe a zmene jej postavenia, alebo pri Úrade pre dohľad nad zdravotnou starostlivosťou a zmene pravidiel, ktoré sa týkajú zasa tohto úradu. Obávam sa však, že sa to nestretne s pochopením. Väčšia časť koaličných poslancov kašle na to, čo vlastne odhlasujú, oni poslúchajú na slovo. No a potom sú tu iní poslanci napríklad ako pán poslanec Blaha, ktorý by mal byť oblečený v kazajke a nie v obleku, lebo, žiaľ, on patrí do opatery lekárov v úplne inom zariadení, nie v Národnej rade Slovenskej republiky. U takýchto jedincov, ako je pán poslanec Blaha, s ich zdravotným hendikepom nemôžeš očakávať, že by vôbec pochopili, čo sa im snažíš vysvetliť. Takisto evidentne zbytočne, aby si sa prihováral a hľadal nejaké svedomie k takým podvodníckym grázlom, ako je Peter Pellegrini. Táto podržtaška, ako ho trefne nazvali masy ľudí na dnešnom proteste, totiž žiadne svedomie nemá. Ale ako povedal Jožko Pročko dnes, na každú sviňu sa voda varí, on teda povedal, že prasiatko, ale ja radšej nazývam veci pravým menom a bez nejakých servítiek, takže som presvedčený, že sa tá voda raz uvarí aj na toho Blahu, aj na toho Pellegriniho a vlastne na všetkých koaličníkov, čo sa idú po toto svinstvo v podobe návrhu kompetenčného zákona podpísať. Ďakujem pekne.
Bugár, Béla, podpredseda NR SR (2011-05-26):
Ďalej v rozprave vystúpi pani poslankyňa Žitňanská, nech sa páči.
Laurenčík, Milan, podpredseda NR SR (2020-09-29):
Ďakujem. Na vaše vystúpenie evidujem dve faktické poznámky. Nech sa páči, pani poslankyňa Zita Pleštinská.
Taraba, Tomáš, poslanec NR SR (2022-12-06):
Ja som rád, pán kolega, že ste nadhodili otázku práve špekulatívnych nafúknutých cien medzi dodávateľmi a odberateľmi elektrickej energie, pretože ako ste spomínali, iba päť percent stanovenia ceny medzi dodávateľmi a odberateľmi ide cez burzu, zbytok sú bilaterálne kontrakty. No a ja som sa pýtal aj pána ministra túto otázku, že ako je ošetrené to, že však keď tam má ísť päť miliárd na kompenzácie, že tu nedôjde proste k nejakému nafukovaniu cien, lebo však keď to platí niekto tretí, tak prečo by to niekoho trápilo, tým pádom sa ten trhový mechanizmus vypína. No a on mi tu hovoril vtedy o nejakom indexovaní cien. Len problém, je zaujímavé to, že dva dni dozadu Nemecko ohlásilo, že toto považujú za vážny problém, potenciálne manipulovanie cien, a stanovujú teraz legislatívu, že všetci, ktorí budú žiadať preplatenie nejakého rozdielu ceny, budú musieť tie kontrakty dávať na posúdenie takej obdobe ako protimonopolného úradu na Slovensku, aby sa pozrelo na to, že či naozaj tie ceny sú v danom čase a v danej lokalite opodstatnené a že sú, že sú primerané. Práve preto, že sa veľmi nízko stanovila tá cena pre domácnosti a štát bude všetko v podstate prekrývať, ten rozdiel, tak je objektívne, že bohatší ľudia nebudú mať žiaden dôvod šetriť s elektrickou energiou, proste pôjdu tak, ako išli tento rok, lebo oni to na tých účtoch neuvidia, ale štát to uvidí, on to bude musieť prekryť. No a práve preto, práve ten mechanizmus je kľúčové nastaviť tak, aby tu nedochádzalo k obrovským, k obrovským únikom, pretože naozaj tie miliardy, to sú zdroje, ktoré mohli byť použité v ideálnom prípade na čokoľvek iné. Ďakujem.
K. Sárközy, poslankyňa: (2008-09-11):
A, pán poslanec, ešte jedna poznámka. Hovoríte o minimálnej mzde alebo o zákone o minimálnej mzde tak, ako keby táto snemovňa prvýkrát v histórii Slovenska prijímala tento zákon, ako keby takýto zákon v minulosti nikdy neexistoval. Je teraz zmena zákona o minimálnej mzde, zmena toho zákona, ktorú ste prijali, pripravili, predložili tejto snemovni vy, vláda pod vedením ministerstva práce, sociálnych vecí a rodiny pani ministerky Tomanovej. Ten zákon, ktorý je o minimálnej mzde, hovorí o tom, ako sa zvyšuje minimálna mzda každý rok a je tam vzorec. Takže nehovorme a nebalamuťme ľudí o tom, že tu teraz niečo nové vymýšľate. Nejde o nič iné, len ten zákon, ktorý ste pripravili a prijali vy, sa neosvedčil, pretože vláda nemá autoritatívnu moc. Teraz s týmto zákonom bude mať. Ďakujem pekne.
P. Hrušovský, podpredseda NR SR: (2001-11-06):
P. Brňák, poslanec: Ďakujem pekne. Pán poslanec Finďo, aj keď táto problematika nepatrí do sféry môjho odborného záujmu, musím tiež reagovať. Myslím si, že vaše vystúpenie bolo neuveriteľne cynické vo vzťahu k pani poslankyni Aibekovej a pani poslankyni Záborskej, keď ste ich obvinili istým spôsobom z lobizmu práve vy. Chcem iba na dokumentáciu pre ostatných kolegov možno aj pre verejnosť uviesť, že som si veľmi rýchlo nalistoval obchodný register. A dovoľte mi z neho citovať 7 firiem, v ktorých figurujete ako vlastník alebo spoluvlastník: BANKOM a. s. Zvolen, CENTROMEDIAN, s. r. o., K + M, s. r. o. „v likvidácii“, NOVAMED, spol. s r. o., SLOVFARMED, spol. s r. o. „v likvidácii“, TEMIS, s. r. o., TRANSMEDIC SLOVAKIA, s. r. o. To sú všetko firmy, kde figurujete ako vlastník alebo spoluvlastník. A to už som nehľadal príp. vašich rodinných príslušníkov v ďalších firmách. Takže práve ak v danom prípade je možné hovoriť o lobizme, tak si myslím, práve vy ste evidentný a eklatantný prípad presadzovania lobistického záujmu. A v normálnej demokracii by vám nebolo pripustené, aby ste takýto návrh vy predkladali. Už som raz spomínal na pôde tohto parlamentu, že v Anglicku jedna poslankyňa, ktorá presadzovala návrh zákona, ktorý sa dotýkal jej profesijnej činnosti a smeroval k uľahčeniu jej situácie, znamenal, že mala pozastavenú poslaneckú funkciu. Čiže toto dávam aj na vedomie predsedovi výboru pre stret záujmov, pretože ak sa hovorí o strete záujmov v iných súvislostiach, tak tento prípad, keď vy ako vlastník alebo spoluvlastník mnohých firiem priamo zaangažovaných v týchto veciach predkladáte návrh zákona, je skutočne priamym stretom záujmu poslanca.
Duchoň, Daniel, poslanec NR SR (2015-11-20):
Pán predseda, odhlasovali sme všetky podané pozmeňujúce návrhy. Preto po prvé, navrhujem hlasovať o tom, že vládny návrh zákona prerokujeme v treťom čítaní ihneď.
M. Hort, podpredseda NR SR: (2008-05-22):
A slovo dávam teraz pani poslankyni Jarmile Tkáčovej, ktorá vystúpi za poslanecký klub SDKÚ – DS. Nech sa páči.
Danko, Andrej, predseda NR SR (2018-05-22):
Vážené panie poslankyne, vážení páni poslanci, poprosím o kľud v rokovacej sále, budeme pokračovať v rokovaní. Ešte prosím zapnúť pána poslanca Krajniaka.
Marček, Peter, poslanec NR SR (2018-10-24):
Vážený pán minister, ja by som vás poprosil, aby ste nepočúvali týchto kočnerovcov, myslím OĽANO a SaS, kde jeden predseda si vysedáva, dojednáva generálneho prokurátora, druhý šesť hodín sa rozpráva o odpočúvaní a neviem o čom všetkom, aké služby urobí pre neho. Takže, prosím pekne, toto nepočúvajte. A ja som strašne rád, dnes som mal ísť na služobnú cestu, o ôsmej hodine som mal odlietať, ostal som tu. Ale ostal som tu len preto, lebo by som sa hanbil, keby chýbal môj hlas na to, aby nebolo schválené tento zákon. A nakoniec by som povedal ešte jednu vec, že oni nevedia nič iné, len, len pracovať podľa neoliberálneho manuálu. Vedia klamať, zastrašovať, ovplyvňovať. To je ich rétorika za významnej pomoci médií, a to ešte s krvavými očami. Spomínajú Fica, Bugára, Kotlebu, Kollára i nás. Ale my nie sme nepriatelia ani vy nie ste nepriatelia, nepriatelia Slovenska sú kočnerovnci, čiže OĽANO a SaS. A toto, čo robíme a čo ideme hlasovať, s radosťou zahlasujem, lebo to robíme pre svoje rodiny, pre svoje deti a pre budúcnosť Slovenska. Ďakujem pekne.
Glváč, Martin, podpredseda NR SR (2017-02-09):
Pani poslankyňa, poprosím, poprosím kľud v sále. A, pani poslankyňa, hovoríte faktickú poznámku k pani podpredsedníčke, dobre?
Stančík, Andrej, poslanec NR SR (2021-12-07):
Ďakujem za slovo. Tomáš, ty si sa tak rozohnil ako tribún ľudu, taký spravodlivý hnev. Je to úplne oprávnené, keďže, keď počúvame týchto, ešte to znovu musím opraviť, kšampusových socialistov, ktorí tu roky rokúce hovorili o sociálnom štáte tu, sociálny štát tam, dôchodcov toto, dôchodcom toto, dôchodcom toto. Tak ja by som čakal, že po tých dvanástich rokoch, tak dôchodcovia si to tu, to bude eldorádo pre dôchodcov, táto krajina. Tu budú pečené holuby padať dôchodcom, tu bude jeden skvelý sociálny štát, kde si budeme všetci rovní, kde všetci budú žiť so skvelými platmi, skvelými dôchodkami. No nič také tu nie je. Ako si povedal, stále tu žijú dôchodcovia, ktorí za rok dostanú menej ako 400 euro, čo je, to je, to je katastrofa. A toto je výsledok tejto sociálnej, týchto sociálnych vlád SMER-u, resp. HLASOSMER-u. A jedna ešte vec. Ja som veľmi rád, že tento príspevok je naviazaných, naviazaný práve na očkovanie. Pretože je veľmi fér povedať aj starším ľuďom, že sú to oni, kto je najviac vystavený riziku COVID-u, sú to oni, kto najviac zamiera, si to oni, kto najviac zaplňuje nemocnice. Niektorí cynici z politiky radi hrajú tú hru, že nie, nie, nemusíš sa očkovať, stačí nejaké Ivermectin alebo vitamín, alebo oriešky, alebo neviem, čo nového bude. Ale treba povedať pravdu. A tá pravda je, že delta zastihne každého. A hrať hru s deltou bez očkovania, je ako hrať ruskú ruletu, kde naplníte päť nábojov zo šiestich. A tá šanca, že vám to vyjde do hlavy, je veľmi vysoká. A preto je správne, že tieto príspevky podmieňujeme očkovaním, pretože je to v záujmy, v záujme zdravia dôchodcov, v záujme zdravia seniorov a v záujme ochrany nemocníc a ochrany celej spoločnosti.
Hort, Milan, podpredseda NR SR (2010-11-04):
Nech sa páči, pán podpredseda vlády.
Bugár, Béla, podpredseda NR SR (2018-01-31):
Vážené panie poslankyne, vážení páni poslanci, ešte pred tým, čo by sme pristúpili k hlasovaniu, chcem vás informovať, že tak ako sme sa včera dohodli, o 17.00 hod. dnes sa nehlasuje, ale zároveň ani sa potom nerokuje. Rokujeme do 17.00 hod. Viacerí poslanci aj vedenie parlamentu, samozrejme, sú prizvaní na tú milú udalosť Spravodliví medzi národmi, takže včera sme oznámili len to, že sa nehlasuje, ale, ale ani sa potom nerokuje. To znamená, že rokujeme do 17.00 hod. A teraz prosím pána poslanca Petra Šucu, aby uviedol hlasovanie v prvom čítaní o vládnom návrhu zákona, ktorým sa mení a dopĺňa zákon č. 404/2011 Z. z. o pobyte cudzincov (tlač 816), deviaty bod nášho programu. (Hlasovanie o vládnom návrhu zákona, ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 816.)
Gibalová, Monika, poslankyňa NR SR (2015-02-06):
Ďakujem pekne. Vážená pani podpredsedníčka Národnej rady, vážené dámy, páni poslanci, v súlade s § 73 zákona o rokovacom poriadku som bola určená Výborom Národnej rady pre sociálne veci za spravodajkyňu k návrhu zákona, ktorý je uvedený pod tlačou 1357. Dovoľte, aby som predložila informáciu k tomuto návrhu, ktorý spĺňa náležitosti podľa rokovacieho poriadku aj legislatívnych pravidiel tvorby zákonov. Vychádzajúc z oprávnení, ktoré pre mňa ako spravodajkyňu vyplývajú z rokovacieho poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie a rozpočet a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby výbory predmetný návrh zákona prerokovali do 30 dní a gestorský výbor do 32 dní od prerokovania návrhu zákona v Národnej rade Slovenskej republiky v prvom čítaní. Ďakujem pekne, skončila som, prosím, otvorte rozpravu.
Lipšic, Daniel, minister vnútra SR (2011-02-09):
Pán poslanec, psychotest, podľa mňa, nie je sankcia. Ja tiež mám zbrojný preukaz a za sankciu to nepovažujem. Psychotestom, ktoré boli vykonávané, boli vykonávané v roku 1993-1995, necelé dva roky a bolo vyšetrených len 5 % žiadateľov, čiže 9 250 zo 185 tisíc. To znamená, my nevieme proste nijakým spôsobom zistiť, aký to malo vplyv na pokles trestnej činnosti, lebo tých vyšetrených bolo strašne málo, bolo to strašne krátko účinné. Ale mnohé krajiny majú psychotesty a majú zrejme dobrý dôvod, aby ich zaviedli. Ja potom budem čítať, aj ktoré krajiny to sú a aj vyjadrenie našej Komory psychológov. Zodpovednosť. Pán poslanec, keď nejaký technik navrhne v aute bezpečnostné prvky, ktoré sú dobré a kvalitné, ale niekto sa v tom aute zabije, nesie zodpovednosť? Nenesie. On proste urobil maximum preto, aby to auto bolo bezpečné. Opakujem ešte raz, nebude nikdy stopercentne bezpečné a nepriestrelné, ale to neznamená, že nevieme urobiť také opatrenia technické v tom aute, aby sme to riziko smrti znížili. A o tom stále hovorím. K pánovi poslancovi, ktorý nemá ani toľko minimálnej odvahy, aby počkal na reakciu s faktickou poznámkou, sa vyjadrovať nebudem.
Blanár, Juraj, podpredseda NR SR (2021-05-04):
Ďakujem, pán spravodajca, za predloženie správy. Otváram všeobecnú rozpravu. Opäť konštatujem, že som písomne prihlášku neobdržal pred začatím tohto bodu. Takže dávam teraz možnosť prihlásiť sa ústne do rozpravy. Konštatujem, že nikto sa neprihlásil. Týmto vyhlasujem všeobecnú rozpravu za uzatvorenú. Chcem sa spýtať navrhovateľa a spravodajcu, obaja povedali, čo bolo treba. Takže týmto prerušujem rokovanie o tomto bode programu. Obom ďakujem. A môžeme pristúpiť k druhému čítaniu o vládnom návrhu zákona, ktorým sa mení a dopĺňa zákon č. 274/2017 Z. z. o obetiach trestných činov a o zmene a doplnení niektorých zákonov v znení zákona č. 231/2019 Z. z. a ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov pod parlamentnou tlačou 361 a spoločná, spoločná správa výborov je pod tlačou 361a. Tento návrh by mala predniesť pani ministerka spravodlivosti Kolíková, ktorú avšak nevidím v rokovacej sále. Takže poprosím, aby, chcem poprosiť pani ministerku, ak sa niekde nachádza nablízku, aby sa dostavila do rokovacej sály. Dovtedy zatiaľ vyhlasujem päťminútovú prestávku. (Prestávka.) (Po prestávke.)
Šuca, Peter, poslanec NR SR (2018-03-13):
Pán predsedajúci, keďže sme odhlasovali body zo spoločnej správy, dajte, prosím, hlasovať o tom, že prerokovaný návrh zákona prerokujeme v treťom čítaní ihneď.
Suja, Jaroslav, poslanec NR SR (2011-05-26):
Podotázku.
Zmajkovičová, Renáta, podpredsedníčka NR SR (2013-04-16):
Za poslanecký klub MOST – HÍD vystúpi pán poslanec Solymos. Nech sa páči, máte slovo.
D. Jarjabek, poslanec: (2005-05-24):
Nebudem v tejto chvíli otvárať diskusiu o mnohých naliehavých otázkach, ktoré sa v súvislosti s každodennými diváckymi skúsenosťami vynárajú v pamäti vari každého z nás. Pre náš návrh na novelizáciu zákona o Slovenskej televízii by nebolo dobré dať dôvod, aby sme tu zasa raz absolvovali maratón individuálnych výhrad k tej či onej relácii, ktorá sa na program Slovenskej televízie dostala. Pokúsili sme sa v novele vyriešiť jeden z problémov principiálne. Keďže o tom, čo je a čo nie je súčasťou verejnej služby, ktorú Slovenská televízia na rozdiel od komerčných televízií výmenou za koncesionársky poplatok poskytovať má a musí, sa vedú neustále polemiky a odborné diskusie. Navrhli sme, aby Rada Slovenskej televízie ako orgán, ktorý reprezentuje občana a koncesionárov raz za rok definovala priority verejného záujmu ako základnú programovú orientáciu na vedenie televízie. Aby sme nehovorili v hádankách. Ide o to, aby raz za rok, v čase, keď sa vedenie Slovenskej televízie začne venovať príprave na ďalšie obdobie, Rada Slovenskej televízie zasadla a sformovala spoločenskú objednávku, respektíve teda takzvanú spoločenskú objednávku, teda aby povedala, že je vo verejnom záujme, aby sa Slovenská televízia vo výraznejšej miere sústredila napríklad na vzdelávacie programy určené seniorom, alebo aby sa venovala hľadaniu mladých talentov, pretože v platnom znení zákona Rada Slovenskej televízie má síce zodpovednosť za podobu verejnoprávnej televízie, ale nemá nijako vykolíkovaný priestor na to, aby sa vedeniu Slovenskej televízie stala zreteľa hodným partnerom do diskusie o tom,  ako sa televízia programovo profiluje. Predložený návrh zákona podľa názoru predkladateľov posilňuje a upresňuje kompetencie Rady Slovenskej televízie v súlade so zámerom zákonodarcu pri formulovaní zákona č. 16/2004 Z. z. Vážený pán predsedajúci, ďakujem za pozornosť a otvorte, prosím, rozpravu k tomuto bodu.
B. Bugár, podpredseda NR SR: (2005-01-20):
Vážení páni poslanci a panie poslankyne, prosím vás, aby ste všetci vytiahli karty a znovu vložili do hlasovacieho zariadenia, lebo niektorí hlásili, že im nejako karty nefungovali. A dokonca dve minúty musíme počkať, lebo pán poslanec nemá náhradnú kartu. Takže, pán spravodajca, keby ste ešte chvíľku počkali. Pán spravodajca, nech sa páči, môžeme znovu. Takže prezentujme sa a hlasujme o návrhu. Pre zmenu mne nejde vôbec zariadenie. Nech sa páči, prezentujme sa a hlasujme. Do tretice všetko dobré. (Hlasovanie.) Prítomných 121 poslancov, za 71, zdržalo sa 48, nehlasovali 2. Konštatujem, že toto uznesenie sme schválili. Pristúpime teraz k hlasovaniu o správe o dôsledkoch živelnej pohromy z novembra 2004 na území Slovenskej republiky s dôrazom na územie Vysokých Tatier a priebehu odstraňovania následkov živelnej pohromy a ďalšom postupe vlády pri obnove území postihnutých živelnou pohromou (tlač 993). Pán predseda výboru, pán poslanec Maxon, nech sa páči, máte slovo. M. Maxon, poslanec: Vážené panie poslankyne, vážení páni poslanci, prílohou spoločnej správy tlače 953a je aj návrh na uznesenie Národnej rady Slovenskej republiky. Pán podpredseda Národnej rady, myslím si, že ho nemusím čítať, pretože ho všetci poslanci majú k dispozícii.
Danko, Andrej, predseda NR SR (2018-11-27):
Ďakujem. Pán poslanec Beblavý.
Paška, Pavol, predseda NR SR (2014-09-09):
Zapnite ešte pána podpredsedu, nech dokončí ten návrh.
Kazda, Radovan, poslanec NR SR (2020-12-01):
Ďakujem. Vážený pán predsedajúci, predkladám spoločnú správu výborov Národnej rady o výsledku prerokovania vládneho návrhu zákona, ktorým sa mení zákon č. 321/2014 Z. z. o energetickej efektívnosti, tlač 267, v druhom čítaní. Národná rada Slovenskej republiky uznesením č. 372 z 3. novembra pridelila predmetný návrh zákona na prerokovanie ústavnoprávnemu výboru a výboru pre hospodárske záležitosti. Výbory prerokovali návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona podľa rokovacieho poriadku. Návrh zákona odporúčali Národnej rade schváliť ústavnoprávny výbor uznesením č. 148 zo 16. novembra a výbor pre hospodárske záležitosti uznesením č. 90 z 23. novembra. Z uznesení výborov Národnej rady Slovenskej republiky uvedených pod bodom III tejto správy vyplývajú 3 pozmeňujúce a doplňujúce návrhy. Gestorský výbor odporúča o bodoch 1 a 3 hlasovať spoločne, teda hlasovať s odporúčaním schváliť. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade vládny návrh zákona, ktorým sa mení zákon č. 321/2014, tlač 267, schváliť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť. Spoločná správa výborov o výsledku prerokovania návrhu zákona v druhom čítaní bola schválená uznesením výboru pre hospodárske záležitosti č. 111 z 24. novembra 2020. Týmto uznesením ma výbor zároveň poveril predložiť návrhy v zmysle príslušných ustanovení rokovacieho poriadku Národnej rady Slovenskej republiky. Pán predsedajúci, otvorte, prosím, rozpravu. Šeliga, Juraj, podpredseda NR SR Ďakujem pekne, pán poslanec. Otváram rozpravu. Nedostal som žiadnu písomnú prihlášku. Pýtam sa, či sa chce niekto prihlásiť ústne. Nie. Ďakujem. Vyhlasujem rozpravu za skončenú. Páni, chcete zaujať stanovisko? Pán spravodajca, ešte sa chcem spýtať, že aby ste oznámili termín hlasovania.